秦少保生日詩三首  其二
作者：周紫芝
朝代：宋

paragraphs: 跨鼇昔上環州山，恍如夢見非人間。
黄金作屋碧玉椽，靈芝仙草香流泉。
琅函玉軸架插天，神龍守鑰秘不傳。
天書錯落御墨鮮，泥金描鳯寶带纒。
中有紫府遐齡仙，主張東壁宗衆賢。
天風獵獵吹廣寒，霞漿酌客春晝暄。
蘂珠琴心久精妍，靈根堅固玉鍊顔。
三官四輔誰可遷，看公袞繡當帝前，拾塵算劫不計年。